बहुत सारी लड़कियां/महिलायें अपने बायफ्रेंड/पति को अपनी खूबसूरती से घायल न सही तो कम से कम प्रभावित कर सकें, इसके लिए भी पार्लर जाती हैं. लखनऊ की सोनम मिश्रा ईमानदारी से स्वीकार करती हैं कि उनके ग्रुप की सभी लड़कियां नियमित रूप से पार्लर जाती हैं. वे बताती हैं ‘बिना पार्लर के तो हम जीवन की कल्पना ही नहीं कर सकते. हमारे ग्रुप की लड़कियों में ही एक किस्म का कॉम्पिटीशन रहता है कि कौन कितनी ज्यादा स्टाइलिश दिख रही है. साथ ही अपने-अपने बायफ्रेंड की पसंद के हिसाब से भी हम लोग कई चीजें करती हैं. जैसे मेरे बॉयफ्रेंड को मेरे वैक्स किये हुए चिकने हाथ काफी पसंद हैं तो मेरे लिए ऐसा करना जरूरी हो जाता है.’